ACAP วิ่งแรงติดเทอร์โบ! 3 วันราคาพุ่ง 34% มั่นใจงบฯ Q4 ยังแจ่ม
ACAP วิ่งแรงติดเทอร์โบ! 3 วันราคาพุ่ง 34% ล่าสุด ณ เวลา 10.46 น. ราคาอยู่ที่ 14.60 บาท บวก 0.50 บาท หรือ 3.55% สูงสุดที่ 15 บาท ต่ำสุดที่ 14.40 บาท มูลค่าซื้อขายที่ 76.39 ล้านบาท ด้าน ผู้บริหารมั่นใจงบฯ Q4 ยังแจ่ม
26 ธ.ค. 2560

ผู้สื่อข่าวรายงานว่า ราคาหุ้น บริษัท เอเชีย แคปปิตอล กรุ๊ป จำกัด (มหาชน) หรือ ACAP ณ เวลา 10.46 น. ราคาอยู่ที่ 14.60 บาท บวก 0.50 บาท หรือ 3.55% สูงสุดที่ 15 บาท ต่ำสุดที่ 14.40 บาท มูลค่าซื้อขายที่ 76.39 ล้านบาท ขณะที่ดัชนีตลาดหุ้นไทยโดยรวมลบ 0.27%

โดยราคาหุ้น ACAP ปรับตัวขึ้นอย่างต่อเนื่องจากสัปดาห์ก่อน ซึ่งนับเป็นการปรับตัวขึ้นแรง 3 วันติดต่อกัน นับตั้งแต่ราคาหุ้นอยู่ที่ระดับ 10.90 บาท เมื่อวันที่ 21 ธ.ค.60 คิดเป็นการปรับตัวขึ้นถึง 3.70 บาท หรือ 34%
ด้าน นางสาวสุกัญญา สุขเจริญไกรศรี  ประธานเจ้าหน้าที่บริหาร ACAP เปิดเผยว่า ที่ผ่านมาราคาหุ้นของบริษัทได้ตกลงมาต่ำกว่าพื้นฐานมาก จากระดับราคาที่ 19 บาท ดังนั้นในช่วงนี้จึงมีการเข้าไปทยอยเก็บหุ้นในตลาดฯมาบ้าง
ทั้งนี้ ในส่วนของผลประกอบการที่จะปิดงบเร็วๆ นี้ ทั้งปียังคงเติบโตตามเป้าหมาย และในไตรมาสที่ 4 ก็ยังคงเป็นไปตามเป้า ส่วนเป้าสินเชื่อปีนี้มั่นใจว่าจะใกล้เคียงกับเป้าที่วางไว้  6 พันล้านบาท ทำให้นักลงทุนเริ่มกลับเข้ามาลงทุนมากขึ้น
ส่วนระยะยาว 5 ปี (2560-2564) บริษัทตั้งเป้าขยายพอร์ตสินเชื่อ 2 หมื่นล้านบาท จากการที่บริษัทมีทุนที่แข็งแกร่งทำให้ศักยภาพในการปล่อยสินเชื่อให้กับผู้ประกอบการได้ครบทุกกลุ่ม ตั้งแต่ขนาดเล็กไปจนถึงขนาดใหญ่ รวมทั้งมีแผนจะนำบริษัท โกลบอล เซอร์วิส เซ็นเตอร์ ซึ่งดำเนินธุรกิจให้บริการ Call Center และการติดตามหนี้เข้าจดทะเบียนในตลาดหลักทรัพย์ เอ็ม เอ ไอ (mai) ล่าสุดบริษัทได้ที่ปรึกษาทางการเงินเป็นที่เรียบร้อยแล้ว คาดว่าจะยื่นแบบแสดงรายการข้อมูล (ไฟลิ่ง) ต่อสำนักงาน ก.ล.ต. ในช่วงไตรมาส 2 ปี 2561
ขณะที่การขายที่ดินจังหวัดภูเก็ต กว่า 40 ไร่ โดยมูลค่าที่ประเมินเบื้องต้นอยู่ที่ 356 ล้านบาท ซึ่งเป็นทรัพย์ที่ยึดมาจากลูกหนี้ที่ประกอบการด้านพัฒนาอสังหาริมทรัพย์นั้น คาดว่าจะได้ข้อตกลงทุนในปีหน้านี้ และส่วนนี้จะกลายเป็นกำไรพิเศษของบริษัทที่จะมีกำไรมากกว่า 100%